ສປປ ລາວ ແລະ ສະຫະພາບເອີຣົບ ພົບປະສົນທະນາບໍ່ເປັນທາງການດ້ານສິດທິມະນຸດ
ຂປລ.ສປປ ລາວ ແລະ ສະຫະພາບເອີຣົບ ໄດ້ຈັດຕັ້ງການພົບປະສົນທະນາຂອງຄະນະເຮັດວຽກບໍ່ເປັນທາງການດ້ານການປົກຄອງ ແລະ ສິດທິມະນຸດ ລະຫວ່າງ ສອງຝ່າຍ ຄັ້ງທີ 5 ຂຶ້ນ ທີ່ ບຣຸກແຊນ, ປະເທດ ແບນຊິກ ໂດຍພາຍໃຕ້ການເປັນປະທານຮ່ວມຂອງ ທ່ານ ພູໂຂງ ສີສຸລາດ, ຫົວໜ້າກົມສົນທິສັນຍາ ແລະ ກົດໝາຍ, ກະຊວງການຕ່າງປະເທດ, ທັງເປັນຫົວໜ້າກອງເລຂາຄະນະຊີ້ນຳລະດັບຊາດ ໃນການປະສານງານດ້ານສິດ ທິມະນຸດ ແລະ ທ່ານ ນ. ແອນເນັດ ແມນເລີ (Anette Mandler), ຮັກສາການຫົວໜ້າກົມສິດທິມະນຸດ ແລະ ປະຊາທິປະໄຕ, ສະຫະພາບເອີຣົບ. ເຂົ້າຮ່ວມໃນການສົນທະນາໃນຄັ້ງນີ້ ມີ ທ່ານ ນ. ມະໂນຣົມ ໂພນໄຊຍາ, ເອກອັກຄະລັດຖະທູດລາວ ປະຈຳ ສະຫະພາບເອີຣົບ ທີ່ ບຣຸກແຊນ, ມີຜູ້ຕາງໜ້າຈາກ ສະພາແຫ່ງຊາດ, ກະຊວງການຕ່າງປະເທດ, ກະຊວງປ້ອງກັນຄວາມສະຫງົບ, ກະຊວງພາຍໃນ, ສູນກາງແນວລາວສ້າງຊາດ, ທ່ານ ມິແຊນ ໂກແຟງ, ອຸປະທູດສະຫະພາບເອີຣົບ ປະຈຳ ສປປ ລາວ ແລະ ເຈົ້າໜ້າທີ່ທີ່ກ່ຽວຂ້ອງຂອງສະຫະ ພາບເອີຣົບ.
ການສົນທະນາດ້ານສິດທິມະນຸດແບບບໍ່ເປັນທາງການລະຫວ່າງສອງຝ່າຍ ແມ່ນພາກສ່ວນຫນຶ່ງ ຂອງກົນໄກຄະນະ ກໍາມາທິການຮ່ວມລະຫວ່າງ ສປປລາວ-ສະຫະພາບເອີຣົບ ໂດຍມີຈຸດປະສົງເພື່ອສ້າງຄວາມເຂົ້າອົກເຂົ້າໃຈເຊິ່ງກັນ ແລະ ກັນ ກ່ຽວກັບການປະຕິບັດສິດທິມະນຸດ ແລະ ວຽກງານການປົກຄອງ ໂດຍຜ່ານການແລກປ່ຽນຂໍ້ມູນຂ່າວສານ, ບົດຮຽນ ແລະ ປະສົບການ ໃນການປະຕິບັດສິດທິມະນຸດ ຢູ່ ສປປ ລາວ ແລະ ຢູ່ສະຫະພາບເອີຣົບ ບົນພື້ນຖານຄວາມສະເໝີພາບ ແລະ ເຄົາ ລົບນັບຖືເຊິ່ງກັນ ແລະ ກັນ, ປະກອບສ່ວນໃນການພົວພັນ ແລະ ຮ່ວມມືລະຫວ່າງສອງຝ່າຍ.
ໃນການພົບປະຝ່າຍລາວ ໄດ້ແຈ້ງໃຫ້ຝ່າຍສະຫະພາບເອີຣົບ ຊາບກ່ຽວກັບການຈັດຕັ້ງປະຕິບັດສິດທິມະນຸດຢູ່ ສປປ ລາວ ນັບແຕ່ກອງປະຊຸມຄັ້ງທີ 4 ເດືອນກຸມພາ 2013 ຮອດປັດຈຸບັນ. ສປປ ລາວ ໄດ້ປະຕິບັດນະໂຍບາຍສົ່ງເສີມ ແລະ ປົກປ້ອງສິດທິມະນຸດຂອງປະຊາຊົນລາວບັນດາເຜົ່າດ້ວຍ ຜົນສຳເລັດເປັນກ້າວໆມາ, ການພັດທະນາເສດຖະກິດ-ສັງຄົມມີບາດກ້າວຂະຫຍາຍຕົວ, ມີຄວາມຄືບຫນ້າໃນການຈັດຕັ້ງປະຕິບັດເປົ້າໝາຍສະຫັດສະວັດ ດ້ານການພັດທະນາ, ສືບຕໍ່ປະຕິບັດສົນທິສັນຍາດ້ານສິດທິມະນຸດ ທີ່ ສປປ ລາວ ເປັນພາຄີຢ່າງຕັ້ງໜ້າ, ສົ່ງບົດລາຍງານຍ່ອຍ 2 ສະບັບ ພາຍໃຕ້ສົນທິສົນຍາວ່າດ້ວຍການລົບລ້າງທຸກຮູບແບບການຈຳແນກຕໍ່ແມ່ຍິງ, ເຜີຍແຜ່ ແລະ ຈັດຕັ້ງສໍາມະນາກ່ຽວກັບກົດໝາຍສາກົນ ແລະ ສິດທິ ມະນຸດໃຫ້ແກ່ເຈົ້າໜ້າທີ່ຂັ້ນສູນກາງ ແລະ ທ້ອງຖິ່ນ ຢ່າງກ້ວາງຂວາງ. ຝ່າຍສະຫະພາບເອີຣົບ ໄດ້ແຈ້ງໃຫ້ຝ່າຍລາວຊາບກ່ຽວກັບການປະຕິບັດ ສິດທິມະນຸດຢູ່ ສະຫະພາບເອີຣົບ, ກົນໄກສິດທິມະນຸດຢູ່ເອີຣົບ ທັງໃນຂອບສະຫະພາບເອີຣົບ ແລະ ສະພາເອີຣົບ ແລະ ແຜນການຮ່ວມມືຂອງ ສະຫະພາບເອີຣົບ ສຳລັບ ສປປ ລາວ ໃນໄລຍະປີ 2014-2020. ສອງຝ່າຍໄດ້ແລກປ່ຽນກ່ຽວກັບການເຄື່ອນໄຫວຂອງ ສປປ ລາວ ແລະ ສະຫະພາບເອີຣົບ ຢູ່ພາກພື້ນ ແລະສາກົນເປັນຕົ້ນຄະນະກຳມາທິການລະຫວ່າງລັດຖະບານອາຊຽນວ່າດ້ວຍສິດທິມະນຸດ, ສານເອີຣົບ ວ່າດ້ວຍສິດທິມະນຸດ, ສະພາສິດທິມະນຸດ ສປຊ ແລະ ຄະນະກຳມະການ 3 ຂອງສະມັດຊາໃຫຍ່ ສປຊ. ການພົບປະສົນທະນາໃນຄັ້ງນີ້ ໄດ້ຍົກເອົາຫລາຍຫົວຂໍ້ສິດທິ ທາງດ້ານການເມືອງ ແລະ ສິດຂອງພົນລະເມືອງ, ສິດທິທາງດ້ານເສດຖະກິດ, ສັງຄົມ ແລະ ວັດທະນະທຳ, ການເຂົ້າຮ່ວມໃນສົນທິສັນຍາສາກົນ, ການກະກຽມສຳລັບການທົບທວນປະຈໍາໄລຍະດ້ານສິດທິມະນຸດຂອງ ສປປ ລາວ (UPR) ປີ 2015. ພ້ອມກັນນີ້, ຝ່າຍລາວ ຍັງໄດ້ອະທິບາຍ ແລະ ຊີ້ແຈງໃຫ້ສະຫະພາບເອີຣົບ ຊາບ ກ່ຽວກັບ ບາງບັນຫາທີ່ສະຫະພາບເອຣົບ ມີຄວາມສົນໃຈ.
ໃນວັນທີ 20 ພຶດສະພາ 2014, ຄະນະ ສປປ ລາວ ໄດ້ໄປຢ້ຽມຍາມສູນເພື່ອຄວາມສະເໝີ ພາບດ້ານໂອກາດ (Centre interfédéral pour l'égalité des chances) ແລະ ຄະນະອະນຸກຳມະການສິດທິມະນຸດຂອງລັດຖະສະພາເອີຣົບ ແລະ ໄດ້ພົບປະກັບຕາງໜ້າຂອງອົງການຈັດຕັ້ງສາກົນ ບໍ່ຂຶ້ນກັບລັດຖະບານ ຈຳນວນໜຶ່ງ.
ພາຍຫລັງການສົນທະນາບໍ່ເປັນທາງການດ້ານສິດທິມະນຸດ ແລະ ການປົກຄອງລະຫວ່າງ ສປປ ລາວ ແລະ ສະຫະພາບເອີຣົບຄັ້ງທີ 5 ຢູ່ ບຣຸກແຊນ, ຄະນະ ສປປ ລາວ ໄດ້ໄປທັດສະນະສຶກສາ ຢູ່ ລອນດອນ, ປະເທດອັງກິດ ເຊິ່ງຈັດໂດຍກະຊວງການຕ່າງປະເທດອັງກິດ, ແລະ ໄດ້ພົບປະ ກັບກົມອາຊຽນ ແລະ ກົມສິດທິມະນຸດ ແລະ ປະຊາທິປະໄຕຂອງກະຊວງການຕ່າງປະເທດອັງກິດ, ຄະນະກຳມາທິການຮ່ວມວ່າດ້ວຍສິດທິມະນຸດ ຂອງ ລັດຖະສະພາອັງກິດ, ໜ່ວຍງານຄົ້ນຄ້ວາຄວາມສອດຄ່ອງຂອງຮ່າງກົດໝາຍຂອງສະພາຕໍ່າ, ສຳນັກງານຄຸ້ມຄອງຜູ້ຖືກຕັດສິນໂທດຂອງກະຊວງຍຸຕິທຳ ແລະ ຫ້ອງການຮັບຜິດຊອບທຶນການສຶກສາຂອງລັດຖະບານອັງກິດ.
ການໄປເຄື່ອນໄຫວຢູ່ຕ່າງປະເທດຂອງຄະນະ ສປປ ລາວ ຄັ້ງນີ້ ແມ່ນໄດ້ນຳເອົາຂໍ້ມູນຂ່າວສານກ່ຽວກັບນະໂຍບາຍ, ລັດຖະທຳມະນູນ ແລະ ກົດໝາຍ ໃນການສົ່ງເສີມ ແລະ ປົກປ້ອງສິດທິມະນຸດ ຂອງປະຊາຊົນລາວ ບັນດາເຜົ່າໄປແລກປ່ຽນ ແລະ ໂຄສະນາ ເຮັດໃຫ້ສາກົນ ເຫັນໄດ້ຕື່ມອີກ ເຖິງຄວາມພະຍາຍາມ ແລະ ຜົນສຳເລັດ ເປັນກ້າວໆມາຂອງ ສປປ ລາວ, ແລະ ມີຄວາມເຂົ້າໃຈດີຂຶ້ນຕື່ມກ່ຽວກັບສະພາບຄວາມເປັນຈິງກ່ຽວ ກັບສິດທິມະນຸດ ຢູ່ ສປປ ລາວ, ປະກອບສ່ວນເຂົ້າໃນການພົວພັນ ແລະ ຮ່ວມມືລະຫວ່າງສອງຝ່າຍ.
ກັບສາລະບານ